ТАТАРСТАН РЕСПУБЛИКАСЫ

ПРЕЗИДЕНТЫ

УКАЗЫ

Татарстан Республикасында Россия Федерациясе Президентының «Балалы гаиләләргә айлык акчалата түләү турында» 2022 елның 31 мартындагы 175 номерлы Указын гамәлгә ашыру чаралары турында

Татарстан Республикасында Россия Федерациясе Президентының «Балалы гаиләләргә айлык акчалата түләү турында» 2022 елның 31 мартындагы 175 номерлы Указын гамәлгә ашыру максатларында карар бирәм:

1. Россия Федерациясе Президентының «Балалы гаиләләргә айлык акчалата түләү турында» 2022 елның 31 мартындагы 175 номерлы Указы нигезендә сигез яшьтән алып унҗиде яшькә кадәрге балалар өчен 2022 елның 1 апреленнән билгеләнгән айлык акчалата түләүне (алга таба тиешенчә – айлык түләү, Россия Федерациясе Президенты Указы) башкару буенча Татарстан Республикасы вәкаләтләрен Россия Федерациясе Пенсия фондына тапшырырга.

2. Айлык түләү Россия Федерациясе Хөкүмәтенең «8 яшьтән алып 17 яшькә кадәрге балалар өчен айлык акчалата түләүне башкару тәртибенә һәм шартларына төп таләпләрне, әлеге айлык түләүне билгеләү өчен кирәкле документларның (мәгълүматларның) үрнәк исемлеген һәм аны билгеләү турында гаризаның үрнәк формасын раслау хакында» 2022 елның 9 апрелендәге 630 номерлы карарында (алга таба – Россия Федерациясе Хөкүмәте карары) күрсәтелгән тәртиптә һәм шартларда башкарыла дип билгеләргә.

3. Татарстан Республикасы Министрлар Кабинетына:

Татарстан Республикасы бюджетыннан әлеге Указның 1 пункты нигезендә тапшырылган Татарстан Республикасы вәкаләтләрен үтәү өчен Россия Федерациясе Пенсия фонды бюджетына субвенция бирү турында Россия Федерациясе Пенсия фонды белән килешү төзергә;

2022 елның 1 маена кадәр гражданнарның Татарстан Республикасында дәүләт һәм муниципаль хезмәтләр күрсәтү күпфункцияле үзәкләре яисә «Бердәм дәүләт һәм муниципаль хезмәтләр (функцияләр) порталы» федераль дәүләт мәгълүмат системасы аша айлык түләүләрне билгеләүне сорап, шул исәптән гражданнардан дәүләт хезмәтләре күрсәтүче органнарның, муниципаль хезмәтләр күрсәтүче органнарның, башка дәүләт органнары, җирле үзидарә органнары һәм дәүләт органнары яисә җирле үзидарә органнары карамагындагы оешмаларның эш документлары булып торган документларны таләп итмичә, мөрәҗәгать итә алуын тәэмин итәргә;

2022 елдан башлап ел саен Россия Федерациясе Президенты Указын гамәлгә ашыру белән бәйле чыгымнарны финанслауга Россия Федерациясе субъектларының чыгымнар буенча йөкләмәләрен уртак финанслау күләмен исәпкә алып, Россия Федерациясе субъектлары бюджетларына федераль бюджеттан субсидияләрне формалаштыру, аларны бирү һәм бүлү кагыйдәләре нигезендә айлык түләүләрне башкаруга Татарстан Республикасы бюджетыннан бюджет ассигнованиеләре бүлеп бирүне күздә тотарга;

Россия Федерациясе Хөкүмәте карарын һәм әлеге Указны гамәлгә ашыру өчен кирәкле башка карарлар кабул итәргә.

4. Әлеге Указ аңа кул куйган көннән үз көченә керә.

Татарстан Республикасы

Президенты Р.Н. Миңнеханов

Казан, Кремль

2022 ел, 16 апрель

№ ПУ-285